Vyf dood, vier beseer ná botsingFoto bloot ter illustrasie. (Foto: Megan Swart/Maroela Media) Vyf insittendes van ŉ voertuig is Maandagmiddag op die N4 in Mpumalanga in ŉ botsing dood. Nog vier mense, onder wie ŉ baba en ŉ kleuter, het geringe tot ernstige beserings in die ongeluk opgedoen. Russel Meiring, woordvoerder van ER24, sê paramedici het om 13:50 twee motors in die middel van die N4 naby Poplar Creek aangetref. “Twee volwassenes was in een motor vasgekeer, terwyl drie ander mense ŉ paar meter van die motor gelê het,” sê hy. “ŉ Elf maande oue babaseuntjie en ŉ driejarige dogtertjie is ŉ paar meter weg van die tweede motor gevind, terwyl twee volwassenes op die toneel rondgeloop het.” Paramedici het die pasiënte in die eerste motor ondersoek, maar bevind dat al vyf volwassenes reeds aan hul beserings beswyk het. Hulle is op die toneel dood verklaar. “Die baba wat in die tweede motor was, was in ŉ kritieke toestand en gevorderde lewensondersteunende ingryping was nodig voor hy na ŉ hospitaal geneem is.” Die dogtertjie en die twee volwassenes het slegs geringe beserings opgedoen, maar is saam met die baba na die hospitaal geneem. Volgens Meiring is die besonderhede van die voorval nog onduidelik, maar plaaslike owerhede was op die toneel en ondersoek die saak verder.